# מובילאיי וטרנסדב ישתפו פעולה בפיתוח ובפריסה של מערך שאטלים אוטונומיים

נסיעות מבחן בשטח יחלו כבר בשנה הבאה ושירותי תחבורה ציבורית מלאים צפויים להתחיל לפעול ב-2023*.*

**ירושלים, ישראל ופריז, צרפת – 24.11.2020** – מובילאיי (Mobileye, an Intel Company) וטרנסדב ATS (מערכות תחבורה אוטונומיות, חלק מקבוצת Transvdev – אחת מהחברות המובילות בעולם בתחום ההפעלה וההטמעה של פתרונות ניידות) הכריזו היום על שיתוף פעולה אסטרטגי לפיתוח ולפריסה של שירותי ניידות שיתופית אוטונומית. החברות יתקינו את מערכות הנהיגה האוטונומית של מובילאיי ברכבי ההיסעים (שאטל) החשמליים i-Cristal. הרכבים מיוצרים על ידי Lohr Group, והחברות מתכננות להשיק במקומות שונים ברחבי העולם (כולל ארה"ב, אירופה וחלקים מאסיה) מערך שירותי ניידות אוטונומית שיתבסס על צי שאטלים ללא-נהג.

"שיתוף הפעולה שלנו עם טרנסדב יגדיל את השפעתה הגלובאלית של מובילאיי ויביא לכך שחלוצים בתעשיית התחבורה והניידות יבחרו בה כשותף מתבקש ועיקרי בכל הנוגע לטכנולוגיות הרכבים האוטונומיים", אמר יוהאן יונגווירט, סמנכ"ל תחום 'ניידות כשירות' במובילאיי. עוד הוסיף יונגווירט: "מובילאיי וטרנסדב מעצבים את פני העתיד של הניידות השיתופית האוטונומית, ואנו מצפים לרגע שבו נוכל להפיץ את פתרונות הנהיגה האוטונומית שלנו באזורים רבים ברחבי העולם".

"כל אחד מהצדדים מביא עימו מומחיות שניצבת בחוד-החנית בתחומה, והודות לכך, שיתוף הפעולה בין טרנסדב ATS ובין מובילאיי יאפשר לנו לא להסתפק ברכבים אוטונומיים, אלא ליהנות משירותי ניידות אוטונומית בהיקף נרחב", אמרה פטרישיה וילוסלאדה, סגן נשיא ATS. "ביחד נהפוך את פתרונות הניידות החדשים למציאות כבר בשנים הקרובות", הוסיפה.

שתי החברות חותרות להפוך את פתרונות התחבורה הציבורית ליעילים ונוחים יותר באמצעות הטמעת מערכות הנהיגה ללא-נהג של מובילאיי במערך שירותי הניידות הקיימים של טרנסדב. עם השתלבות הניידות האוטונומית במערך התחבורה הציבורית הקיים, ניתן יהיה לספק שירותים בכל זמן ובכל מקום שבו הם נדרשים, ובו בזמן לייעל את צי הרכבים, להפחית את עלויות הנסיעה ולשפר את חוויית הלקוח.

במהלך השנה הקרובה יפעלו יחד מובילאיי טרנסדב ATS על מנת להתקין, לבחון ולפרוס את רכבי השאטלים האוטונומיים i-Cristal תוך ניצול טכנולוגיית הנסיעה ללא-נהג של מובילאיי וטכנולוגיות מערכות התחבורה האוטונומיות של טרנסדב ATS (כולל בקרת רכבים אוטונומיים) ושירותיה. בשלב הראשוני יערכו מובילאיי וטרנסדב ATS נסיעות מבחן בשטח בישראל ובצרפת על מנת שעיצוב הטכנולוגיה יהיה מוכן לשלב הייצור לא יאוחר מ-2022. החברות צופות כי כבר ב-2023 ניתן יהיה להשיק באופן מסחרי את שירותי הניידות האוטונומית, אשר יתבססו על צי שאטלים מדגם i-Cristal שינועו באופן אוטונומי לחלוטין.

במסגרת שיתוף הפעולה לעיל, יתקינו מובילאיי וטרנסדב ATS את הטכנולוגיות שלהן ברכבי השאטל החשמליים i-Cristal, שבכל אחד מהם שישה עשר מקומות ישיבה וכבש לצורכי נגישות. השאטלים מסוגלים לנוע במהירות של עד חמישים קמ"ש, והם תוכננו במיוחד על מנת להתאים למערכי התחבורה הציבורית הקיימים. לשם כך נעשה שימוש במומחיותה של טרנסדב ATS בכל הנוגע לתשתיות הנלוות למערך התחבורה, לבקרה ולפריסה של רכבים אוטונומיים ולמתן שירותי תפעול למפעילים מקומיים ולעיריות. כך תהפוך טכנולוגיית הנסיעה ללא-נהג לחלק מהמציאות היומיומית.

מערכות הנסיעה ללא-נהג של מובילאיי מהוות פתרון בתחום הרכבים האוטונומיים אשר תוכנן במיוחד על מנת להבטיח בטיחות מרבית בזכות התבססות על שני אלמנטים עיקריים: מודל הבטיחות-המבוססת-אחריות (Responsibility-Sensitive Safety – RSS) של מובילאיי שאחראי על בטיחותו של תהליך קבלת ההחלטות במערכת, ומערכת החישה True Redundancy™ המורכבת משתי תת-מערכות (מצלמות ומכ"מים + חיישני לידאר) ומאפשרת חישה ברמה גבוהה ביותר. נוסף על כך, בזכות מפת ה-HD של מובילאיי Road Experience Management (REM™) מעניקה מערכת הנסיעה ללא-נהג סקילביליות (סילומיות) גיאוגרפית רציפה. מפת הדרכים הגלובאלית הזו, הייחודית למובילאיי, מתבססת על נתוני מיקור המונים (crowd-source) ומתעדכנת באופן שוטף ואוטומטי תוך שימוש בנתונים המתקבלים ממצלמות הנהיגה הנפוצות בשוק.

**על אודות מובילאיי**

מובילאיי היא מובילה עולמית בפיתוח טכנולוגיות ראייה ממוחשבת, לימוד מכונה, ניתוח נתונים, לוקליזציה ומיפוי בתחום מערכות עזר לנהג ומערכות נסיעה ללא-נהג. הטכנולוגיה של מובילאיי מגבירה את רמת הבטיחות של הנמצאים בדרכים, מפחיתה את הסיכון לתאונות דרכים, מצילה חיים וחותרת לחולל מהפכה בחוויית הנהיגה באמצעות קידום נהיגה אוטונומית. שבבי ה- EyeQ® והאלגוריתמים הייחודיים של מובילאיי מפענחים באופן מדויק את שדה הראיה כדי לצפות סכנות התנגשות בכלי רכב, בהולכי רגל, ברוכבי אופניים, בבעלי חיים, במפגעים בדרך ומכשולים אחרים. מוצרי מובילאיי אף מזהים סימונים בדרך כגון נתיבים, שולי דרכים, מחסומים וכדומה; מזהים ומפענחים תמרורים, שלטים ורמזורים; יוצרים מפת דרכים (RoadBook™) של דרכי גישה מקומיות וסימני דרך ויזואליים באמצעות מנוע ה- REM™; והם מספקים שירותי מיפוי לצורך נסיעה ללא-נהג. מידע נוסף ניתן למצוא [כאן](file:///C%3A%5CUsers%5CLana%5CDownloads%5Cnewsroom.intel.com%5Cautonomous).

**אודות טרנסדב ATS**

טרנסדב ATS מתמחה באינטגרציה של מערכות תחבורה אוטונומיות, לרבות תפעול ובקרה של רכבים אוטונומיים ותשתיות נלוות. החברה מספקת טכנולוגיות ומעניקה שירותים למפעילים מקומיים ולעיריות בכל הנוגע לשירותי ניידות אוטונומית הפועלים באופן יומיומי ובהיקף נרחב. טרנסדב ATS היא חלק מקבוצת טרנסדב – Transdev Group.

הודות לפעילותה בתחומי האינטגרציה והתפעול של אופרציות ניידוּת ברמה הגלובאלית, חברת הניידות טרנסדב מעניקה לאנשים את החופש להתנייד מתי ובאיזה אופן שירצו. אנו גאים להעניק שירות לכאחד עשר מיליון נוסעים בכל יום, וזאת הודות לשירותי ניידות יעילים, ידידותיים ונוחים לשימוש המקשרים בין אנשים ובין קהילות. גישתנו מתבססת על שיתופי פעולה ארוכי טווח עם עסקים ועם רשויות ציבוריות וכן על מאמץ תמידי וחסר פשרות להשגת שירותי הניידות הבטוחים והחדישים ביותר. אנו צוות של אנשים שמבקשים לסייע לאנשים, וניידות היא המומחיות שלנו. טרנסדב ATS נמצאת בבעלות משותפת של Caisse des Dépôts Group (66%) ו- Rethmann Group (34%). ב-2019 העסיקה החברה 85,000 עובדים ב-18 ארצות והכנסותיה עמדו על 7.4 מיליארד יורו. מידע נוסף ניתן למצוא [כאן](http://www.transdev.com).